b'\n_START_ARTICLE_\nCanterbury\n_START_SECTION_\nHistoria\n_START_PARAGRAPH_\nNykyisen Canterburyn alueella on ollut asutusta ainakin pronssikaudelta l\xc3\xa4htien. Roomalaisaikaan kaupungin nimi oli Durovernum Cantiacorum. Nimi on latinaa ja viittasi rautakautiseen oppidumiin eli linnoitettuun asutuskeskukseen, joka sijaitsi l\xc3\xa4hell\xc3\xa4 Canterburya. Nimelt\xc3\xa4 Durovernum Cantiacorum mainittiin ensimm\xc3\xa4isen kerran er\xc3\xa4\xc3\xa4nlaisessa roomalaisessa tiekartassa my\xc3\xb6h\xc3\xa4isell\xc3\xa4 100-luvulla, jolloin kyl\xc3\xa4 toimi roomalaisen Kentin p\xc3\xa4\xc3\xa4kaupunkina. _NEWLINE_My\xc3\xb6h\xc3\xa4israutakaudella, hieman sen j\xc3\xa4lkeen kun roomalaiset olivat hy\xc3\xb6k\xc3\xa4nneet Britanniaan vuonna 55 eaa., kelttiheimo belgit asettuivat alueelle. My\xc3\xb6s oppidumin asukkaat siirtyiv\xc3\xa4t l\xc3\xa4hemm\xc3\xa4s Canterburya Gaius Julius Caesarin ja roomalaisen hy\xc3\xb6kk\xc3\xa4ysen tielt\xc3\xa4, ja oppidum l\xc3\xa4hestulkoon hyl\xc3\xa4ttiin. Vuonna 43 Rooman valtakunta aloitti Britannian valloituksen._NEWLINE_Arkeologien l\xc3\xb6yd\xc3\xb6kset ovat osoittaneet, ett\xc3\xa4 roomalaiset asettuivat asumaan Canterburyyn hyvin pian valloituksen j\xc3\xa4lkeen. Alueelle rakennettiin muun muassa castra, roomalainen sotilasleiri, sek\xc3\xa4 muita rakennuksia kuten basilika, teatteri ja kylpyl\xc3\xa4._NEWLINE_Kaupungin augustiinilaisluostari perustettiin vuonna 597 nykyisen katedraalin paikalle.'